
KLAIPĖDOS LOPŠELIO-DARŽELIO „ŽIBURĖLIS“

KOLEKTYVINĖ   SUTARTIS


Klaipėdos lopšelis-darželis „Žiburėlis“ (toliau-Darbdavys), atstovaujamas  direktorės Tamaros Čiulanovos,  Klaipėdos miesto ir apskrities profsąjungos (KMAPS) pirmininko Edvardo Šalkausko, Klaipėdos lopšelio-darželio „Žiburėlis“ Klaipėdos miesto ir apskrities profesinės sąjungos skyriaus pirmininkės Tatjanos Lapickajos, veikiančios pagal KMAPS įstatus ir skyriaus nuostatus (toliau – Darbdavys  ir  Profesinė sąjunga kartu vadinami Šalimis, o kiekvienas atskirai-Šalimi) sudarė šią darbdavio lygmens  Kolektyvinę sutartį (toliau – Kolektyvinė sutartis) šiomis sąlygomis: 

1.BENDROSIOS NUOSTATOS

1.1. Kolektyvine sutartimi Šalys susitaria dėl tarpusavio teisių ir pareigų. Šalys pareiškia, kad Kolektyvinėje sutartyje pasiektas susitarimas atitinka abiejų Šalių valią, nepažeidžia Šalių teisių ir teisėtų interesų. Šalių pasiektos nuolaidos ir prisiimti įsipareigojimai sudaro vieną darnią visumą, kuria Šalys siekia interesų pusiausvyros. Bet kokie nukrypimai Kolektyvinėje sutartyje nuo teisės aktų nuostatų yra Šalių atlikti siekiant išlaikyti Šalių teisių ir pareigų pusiausvyrą. 
1.2. Kolektyvinė sutartis taikoma Darbdavio, Profesinės sąjungos ir profesinės sąjungos narių, kurie yra darbdavio darbuotojai, tarpusavio santykiams reguliuoti. 
1.3. Kolektyvinėje sutartyje Profesinės sąjungos nariai toliau vadinami Darbuotojais. 
1.4. Jeigu Kolektyvinėje sutartyje tiesiogiai nenurodoma kitaip, Kolektyvinėje sutartyje naudojamos sąvokos yra suprantamos taip, kaip jas apibrėžia  LR Darbo kodeksas. 
1.5. Jeigu Kolektyvinėje sutartyje tiesiogiai nenurodoma kitaip, Kolektyvinėje sutartyje neaptarti klausimai sprendžiami vadovaujantis LR DK ir kitų teisės aktų nuostatomis. 
1.6. Vykdydamos kolektyvinę sutartį šalys prisiima šiuos bendrus įsipareigojimus:
- dirbti bendrai ir sutelktai, bendradarbiauti vidaus tvarkos taisyklėse numatytų elgesio standartų ribose ir teikti pagrįstus abipusius reikalavimus;
- sąžiningai vykdyti prisiimtus įsipareigojimus;
- siekti abipusio pasitikėjimo, savitarpio supratimo bei dialogo ir, kiek tai įmanoma, vengti  konfliktinės situacijos;
- derybose dėl kolektyvinės sutarties abi besitariančios pusės sąžiningai derasi dėl darbuotojų  lengvatų, darbo apmokėjimo ir garantijų iš įstaigos sutaupytų ar uždirbtų lėšų;
- tausoti įstaigos turtą, materialinius ir energetinius išteklius;
- neleisti jų grobstymo ir netaupaus panaudojimo.


1.7. Darbdavys įsipareigoja:

-pripažinti profsąjungą kaip organizaciją, atstovaujančią darbuotojų interesus ir besiderančią dėl darbo apmokėjimo, darbo sąlygų, atostogų, socialinių-ekonominių klausimų reguliavimo tarp darbdavio ir profsąjungos;
-užtikrinti turto apsaugą, darbuotojų sveikatą ir saugą darbe, pripažinti ir gerbti abipusės sutarties šalių teises ir sąžiningai vykdyti pareigas;
-organizuoti darbą lopšelyje-darželyje „Žiburėlis“ taip, kad būtų sudarytos sąlygos, skatinančios darbuotojus laikytis sveikatos ir saugos darbe įstatymų reikalavimų;

-esant būtinybei, kartu su profsąjungos ar jos darbo inspekcijos atstovais, atlikti aplinkos ir darbo vietų higieninius tyrimus, o esant nukrypimams nuo normalių darbo sąlygų, apmokėti darbuotojams  kolektyvinėje  sutartyje  numatyta tvarka.

1.8. Profsąjunga įsipareigoja:



-kontroliuoti šios Sutarties vykdymą, rinkti darbuotojų pasiūlymus ir teikti juos darbdaviui dėl šios sutarties, informuoti darbuotojus apie jos vykdymą. Neskelbti gautos informacijos apie įstaigą kitais nei šiai sutarčiai sudaryti ir papildyti ar keisti tikslais;
-atstovauti darbuotojus ginčuose su darbdaviu, stengtis konfliktą išspręsti taikiu būdu, esant poreikiui, organizuoti darbuotojų  susitikimus su darbdaviu;
-vykdyti įsipareigojimus, numatytus šioje sutartyje, netrukdyti darbdaviui, jeigu jis vykdo įstatymų ir šios kolektyvinės sutarties reikalavimus;
-kontroliuoti darbuotojų aprūpinimą asmeninėmis apsaugos priemonėmis, darbo priemonėmis, spec. rūbais bei buitinėmis ir higienos priemonėmis;
-kontroliuoti l/d. „Žiburėlis“ vaikų maitinimą, sveikatos ir saugos darbe įstatymų, priešgaisrinės apsaugos bei higienos taisyklių laikymąsi, skiriant savo atstovus į veikiančias komisijas  sudarytas šiems klausimams spręsti.

1.9. Darbuotojų įsipareigojimai:

-gerai ir sąžiningai atlikti pareigas, kelti kvalifikaciją;
-vykdyti darbo ir kolektyvinės sutarčių reikalavimus;
- dirbti, laikantis l/d. „Žiburėlis“ suformuotų veiklos ir drausmės principų, gerbti vienas kito teises, laikytis bendro elgesio normų, nepažeidinėti darbo drausmės, prižiūrėti tvarką savo darbo vietoje;
- tausoti Klaipėdos lopšelio-darželio „Žiburėlis“ turtą, taupiai naudoti elektros energiją ir vandenį.

2. DARBO SUTARČIŲ SUDARYMO, KEITIMO IR NUTRAUKIMO SĄLYGOS

2.1. Darbuotojai į darbą priimami laikantis teisės aktuose nustatytos tvarkos. Jeigu atitinkamo darbuotojo priėmimo į darbą tvarkos nereglamentuoja specialūs poįstatyminiai aktai, darbuotojo priėmimas į darbą vykdomas atrankos būdu (pokalbis), stebėtojo teisėmis dalyvaujant Profesinės sąjungos atstovui. 
2.2. Darbdavys, prieš priimdamas sprendimą dėl naujo darbuotojo priėmimo į darbą, apie tai informuoja  Profesinę sąjungą, nurodydamas darbo funkciją, jos apimtį (etato dydį), numatomo skirti darbo užmokesčio preliminarų dydį, darbo užmokesčio mokėjimo šaltinį, pagrindžia būtinumą priimti naują darbuotoją bei nurodo, ar naujo darbuotojo priėmimas turės įtakos kitų darbuotojų darbo krūviui ar darbo užmokesčio dydžiui. Profesinei sąjungai pareikalavus, darbdavys privalo susilaikyti nuo naujo darbuotojo priėmimo į darbą ir su Profesine sąjunga dėl šio ketinamo priimti sprendimą konsultuotis. 
2.3. Esant poreikiui atlikti darbą, kuriam darbdavys tiesiogiai nėra pasamdęs darbuotojo, darbdavys pirmiausia privalo raštu pasiūlyti šį darbą, kaip papildomą darbą, esamiems darbuotojams, kurių kvalifikacija yra tinkama šio darbo atlikimui, ir jeigu tokio papildomo darbo atlikimas yra suderinamas su darbuotojo atliekamomis pagrindinėmis darbo funkcijomis ir atliekant šį papildomą darbą nebus pažeisti maksimaliojo darbo ir minimaliojo poilsio laiko reikalavimai. Darbuotojai apie sutikimą ar nesutikimą atlikti papildomą darbą privalo informuoti darbdavį raštu ne vėliau, kaip per 2 darbo dienas nuo pasiūlymo gavimo, jeigu darbuotojas su darbdaviu nesutaria dėl kitokio termino. Darbuotojui nepateikus atsakymo per nustatytą terminą, laikoma, kad darbuotojas papildomo darbo atsisakė. Nesant galimybės pasiūlyti papildomą darbą esamiems darbuotojams arba jiems šio darbo atsisakius, darbdavys papildomam darbui atlikti turi teisę priimti į darbą kitą darbuotoją, laikydamasis Kolektyvinėje sutartyje numatytų reikalavimų naujų darbuotojų priėmimui. 
2.4. Darbdavys įsipareigoja nepriimti naujų pedagoginių darbuotojų/mokytojų, jeigu dirbantiems to dalyko /ugdymo srities pedagogams nesudaromas darbo sutartyje numatytas darbo krūvis. 
2.5. Darbdavys priimamam į darbą darbuotojui nustato darbo užmokestį, laikydamasis teisės aktuose numatytų kriterijų bei minimalių ir maksimalių leistinų nustatyti darbo užmokesčio dydžių. 

2.6. Asmenys, kuriuos sieja artimi giminystės  ryšiai negali būti įdarbinami pareigoms, dėl kurių  jie taptų vienas kitam tiesiogiai pavaldūs. 
2.7. Sudarant darbo sutartį darbdavys su darbuotoju gali susitarti dėl išbandymo, kurio terminas negali būti ilgesnis, kaip 2 mėnesiai, neskaitant laiko, kai darbuotojas nebuvo darbe dėl laikinojo nedarbingumo, atostogų ar kitų svarbių priežasčių. 
2.8. Jeigu darbo sutartis sudaroma su darbuotoju, kuris yra buvęs Darbdavio darbuotoju ir su kuriuo darbo sutartis buvo nutraukta ne dėl darbuotojo kaltės, darbo sutartyje išbandymo terminas nenustatomas, nebent  to pageidautų pats darbuotojas. Tokiu atveju susitarimu dėl išbandymo turi teisę remtis ir darbdavys. 
2.9. Jeigu darbo sutartyje numatytas susitarimas dėl išbandymo, laikoma, kad išbandymas nustatytas abiejų darbo sutarties šalių naudai ir abi darbo sutarties šalys turi teisę naudotis išbandymo termino suteikiama galimybe nutraukti darbo sutartį dėl darbuotojo netinkamumo sulygtam darbui ar sulygto darbo netinkamumo darbuotojui. 
2.10. Jeigu nėra objektyvaus būtinumo priimti darbuotoją į darbą būtent pagal terminuotą darbo sutartį, darbdavys su darbuotojų sudaro neterminuotą darbo sutartį, nebent  terminuotos darbo sutarties sudarymą raštu prašo pats darbuotojas.
2.12. Buvusiems Darbdavio darbuotojams, atleistiems iš darbo ne dėl darbuotojo kaltės, suteikiama pirmumo teisė būti priimtiems į laisvas darbo vietas, atitinkančias jų kvalifikaciją, jeigu LR Darbo kodeksas ar ši Kolektyvinė sutartis nesuteikia pirmumo teisės šias laisvas darbo vietas užimti esamiems darbuotojams. 
2.14. Darbdavys ne vėliau kaip iki darbo pradžios nuo darbo sutarties su darbuotoju pasirašymo, pateikia darbuotojui informaciją apie susitartos darbo funkcijos turinį, jos apimtį (darbo normą) ir darbo funkcijai keliamus reikalavimus. Šios informacijos pateikimas neatleidžia darbdavio nuo pareigos pateikti LR Darbo kodekso 44 str. 1 d. numatytą privalomai darbo sutartį sudarant pateiktiną informaciją. 
2.15. Sudarant darbo sutartį dėl darbuotojo pareigų darbo sutartyje nurodomas konkretus darbo užmokestis pagal galiojančius teisės aktus. Darbdavys  darbuotojų pareiginės algos koeficientus, darbo krūvio skirstymą/skirstymo tvarką privalo derinti su Profesine sąjunga. 
2.16. Pakeisti būtinąsias darbo sutarties sąlygas, papildomas darbo sutarties sąlygas, nustatytą darbo laiko režimo rūšį ar perkelti darbuotoją dirbti į kitą vietovę darbdavio iniciatyva galima tik su darbuotojo rašytiniu sutikimu ir apie tai informavus Profesinę sąjungą. Darbuotojo sutikimas arba nesutikimas dirbti pasiūlytomis pakeistomis būtinosiomis ar papildomomis darbo sutarties sąlygomis, kitos rūšies darbo laiko režimu ar kitoje vietovėje turi būti išreikštas per darbdavio nustatytą terminą, kuris negali būti trumpesnis negu 10 darbo dienų. 
2.17. Darbuotojo pareiginių nuostatų/pareigybės aprašymo turinio keitimas yra laikomas būtinųjų darbo sutarties sąlygų, apibrėžiančių darbo funkciją, keitimu, todėl šiam keitimui taikomos būtinųjų darbo sutarties sąlygų keitimo tvarka. 
2.18. Šalys susitaria, kad jeigu darbo sutartis nutraukiama darbdavio iniciatyva dėl darbuotojo kaltės arba darbuotojo iniciatyva be svarbių priežasčių, darbuotojas įsipareigoja atlyginti darbdaviui jo turėtas darbuotojo mokymo ar kvalifikacijos tobulinimo išlaidas (toliau – Mokymo išlaidos), bet ne daugiau kaip už paskutinius metus, Kolektyvinėje sutartyje nustatytomis sąlygomis. 
2.19. Darbo sutarties nutraukimo metu darbdavys privalo pateikti darbuotojui pažymą, nurodydamas darbdavio patirtas mokymo išlaidas, kurias darbuotojas privalo atlyginti. Jeigu kyla ginčas dėl pažymoje nurodyto mokymo išlaidų dydžio, ginčas pirmiausia sprendžiamas tarpininkaujant  Profesinei sąjungai, o jo neišsprendus per dvi savaites, ginčas sprendžiamas teisės aktų nustatyta tvarka (Darbo ginčų komisijoje). 
2.20. Darbuotojui ir darbdaviui sutarus dėl mokymo išlaidų dydžio arba šį ginčą išsprendus teisės aktų nustatyta tvarka, mokymo išlaidas darbuotojas atlygina darbdaviui per ne ilgesnį, nei šešių mėnesių laikotarpį nuo mokymo išlaidų dydžio suderinimo ar nustatymo, mokant kiekvieną mėnesį lygiomis dalimis. 
2.21. Šalių sutarimu išlaidos, kuriomis darbdavys finansuoja mokymus, seminarus, konferencijas ar kitokius renginius, kuriuose pateikiamos žinios ir informacija yra tiesiogiai susiję su konkretaus darbuotojo atliekama darbo funkcija, nelaikomos šio darbuotojo naudai darbdavio patirtomis 

išlaidomis, susijusiomis su darbuotojo žinių ar gebėjimų, viršijančių darbo veiklai keliamus reikalavimus, suteikimu. 

2.22. Jeigu darbo sutartis su darbuotoju nutraukiama todėl, kad darbuotojo atliekama darbo funkcija darbdaviui tapo pertekline dėl darbo organizavimo pakeitimų ar kitų priežasčių, susijusių su darbdavio veikla, ir tokią perteklinę darbo funkciją atlieka keletas darbuotojų, o atleidžiama tik dalis iš jų, be LR Darbo kodekse numatytų kriterijų, pirmenybės teisė būti paliktiems dirbti turi darbuotojai:
 2.22.1. kurie išrinkti į Profesinės sąjungos renkamus organus; 
2.22.2. kurie neturi kitų pastovių pajamų šaltinių; 
2.22.3. kurie augina vaiką iki 16 metų, kitus šeimos narius, neturinčius pastovaus pajamų šaltinio ir šeimos narius, kuriems nustatytas sunkesnis ar vidutinio neįgalumo lygis; 
2.22.4. kurie turi aukštesnę kvalifikacinę kategoriją; 
2.22.5. kuriems iki senatvės pensijos liko ne daugiau kaip 5 metai;
2.22.6. darbuotojai, turintys ne mažesnį kaip 10 metų  darbo stažą šioje įstaigoje (išskyrus, tuos, kurie įgijo teisę į visą senatvės pensiją arba ją gaunančius); 
2.22.7. darbuotojai, kurių šeimoje yra trys ir daugiau mažamečių vaikų iki 14 metų;
2.22.8. darbuotojai, kurie buvo sužaloti darbe ar susirgo profesine liga; 
2.22.7. kuriems darbovietė yra pagrindinė arba vienintelė darbo vieta. 
2.23. Jeigu keli atleidžiami darbuotojai turi pirmenybės teisę būti palikti dirbti, dėl to, kurį iš jų atleisti, darbdavys sprendžia laikydamasis LR DK reikalavimų. Darbdavys tokiu atveju privalo palikti dirbti tą darbuotoją, kurio atleidimas turėtų didesnes neigiamas socialines pasekmes. Dėl darbuotojo socialinio pažeidžiamumo atleidimo atveju vertinimo 
darbdavys konsultuojasi su Profesine sąjunga. Šalys sutaria, kad darbuotojas, kuris titinka daugiau kriterijų, dėl kurių jis turi pirmenybės teisę būti paliktas dirbti, savaime vien dėl to nelaikomas labiau socialiai pažeidžiamu už darbuotoją, kuris tokių kriterijų atitinka mažiau.
2.24. Jeigu LR Darbo kodeksas numato pareigą darbdaviui siūlyti laisvas darbo vietas ketinamam atleisti darbuotojui, tokią pareigą darbdavys turi viso darbuotojo įspėjimo apie ketinimą atleisti jį iš darbo laikotarpiu. 
2.25. Neterminuota darbo sutartis ir terminuota darbo sutartis, sudaryta ilgesniam kaip vieno mėnesio laikotarpiui, gali būti nutraukta darbuotojo rašytiniu pareiškimu, apie tai įspėjus darbdavį ne vėliau kaip prieš septynias kalendorines dienas. Darbuotojas turi teisę atšaukti pareiškimą nutraukti darbo sutartį ne vėliau kaip per 5 darbo dienas nuo jo padavimo datos. 
2.26. Jeigu darbuotojo darbo rezultatai yra nepatenkinami, darbdavys privalo darbuotojui raštu nurodyti jo darbo trūkumus ir nepasiektus asmeninius rezultatus. Darbdavys ir darbuotojas tokiu atveju privalo bendrai sudaryti rezultatų gerinimo planą ne trumpesniam negu trys mėnesiai laikotarpiui, nebent darbuotojas ir darbdavys susitaria dėl kitokio termino, bet ne trumpesnio, nei du mėnesiai. 
Darbdavys, vertindamas ar darbuotojo rezultatų gerinimo plano vykdymo rezultatai yra patenkinami, privalo dėl to konsultuotis su Profesine sąjunga. 
2.27. Šiurkštūs darbo pareigų pažeidimai  nurodyti LR Darbo kodekse.
2.28. Prieš priimdamas sprendimą nutraukti darbo sutartį dėl darbuotojo padaryto darbo pareigų pažeidimo darbdavys turi konsultuotis su Profesine sąjunga vertinant pažeidimo ar pažeidimų sunkumą ir padarinius, padarymo aplinkybes, darbuotojo kaltę, priežastinį ryšį tarp darbuotojo veikos ir atsiradusių padarinių, jo elgesį ir darbo rezultatus iki pažeidimo ar pažeidimų padarymo, atleidimo iš darbo proporcingumą pažeidimui ar jų visumai. 
2.29. Prieš priimdamas sprendimą nutraukti darbo sutartį ar inicijuoti darbo sutarties nutraukimą su grupe darbuotojų, darbdavys privalo informuoti Profesinę sąjungą ir konsultuotis su ja dėl būsimo grupės darbuotojų atleidimo iš darbo padarinių sušvelninimo 
 (perkvalifikavimo, perkėlimo į kitas darbo vietas, darbo laiko režimo pokyčių, didesnių, negu LR DK numatytų išeitinių išmokų, įspėjimo terminų pratęsimo, laisvo laiko darbo paieškoms ir kt.) priemonių. Konsultacijų metu Šalys siekia sudaryti susitarimą dėl neigiamų pasekmių realaus sušvelninimo. 
2.30. Darbdavys turi teisę bet kada iki įspėjimo termino pabaigos priimti sprendimą nutraukti darbo sutartį, nukeldamas darbo santykių pasibaigimo dieną į paskutinę įspėjimo termino dieną ir 

neleisdamas darbuotojui įspėjimo metu dirbti, tačiau sumokėdamas už visą įspėjimo laikotarpį jam priklausantį darbo užmokestį. 

3. DARBO UŽMOKESČIO SĄLYGOS

3.1.Darbo apmokėjimas lopšelyje-darželyje „Žiburėlis“ vykdomas pagal patvirtintą etatų sąrašą, vadovaujantis darbo apmokėjimo sistemą. Darbo apmokėjimo sistema nustatoma kolektyvine sutartimi ir detalizuojama l/d “Žiburėlis” vidaus tvarkos taisyklėse.
 Detalizuotos darbo apmokėjimo sistemos projektą ruošia darbdavys, suderinęs su profesine sąjunga. 
3.2. Apskaičiuojant darbuotojo vidutinį darbo užmokestį, vadovaujamasi teisės aktų reikalavimais. 
3.3. Už viršvalandinį darbą ir darbą naktį mokamas pusantro darbuotojo darbo užmokesčio dydžio užmokestis. Darbas virš nustatytos darbo laiko trukmės dirbant už kitą darbutoją ligos, atostogų, kvalifikacijos tobulinimo metu laikomas papildomu darbu, jeigu kitaip nenustatyta  darbo sutarties papildomose salygose.
3.4. Už viršvalandinį darbą poilsio dieną, kuri nenustatyta pagal darbo (pamainos) grafiką, už viršvalandinį darbą naktį, už darbą švenčių dieną ir už darbą poilsio dieną, kuris nenumatytas pagal darbo (pamainos) grafiką, mokamas dvigubas darbuotojo darbo užmokestis. 
3.5. Už viršvalandinį darbą švenčių dieną mokamas dvigubas darbuotojo darbo užmokesčio dydžio užmokestis. 
3.6. Darbuotojo prašymu darbo poilsio ar švenčių dienomis laikas ar viršvalandinio darbo laikas, padaugintas iš nustatyto atitinkamo darbo apmokėjimo koeficiento dydžio, gali būti pridedamas prie kasmetinių atostogų laiko arba suteikiama papildoma poilsio diena. Teisę pasirinkti gauti apmokėjimą pinigais ar gauti papildomą laiką prie kasmetinių atostogų laiko, priklauso išimtinai darbuotojui ir darbdavys tokį pasirinkimą privalo vykdyti. 
3.7. Esant nukrypimų nuo normalių darbo sąlygų, kai yra padidėjęs darbų mastas atliekant pareigybės aprašyme nustatytas funkcijas neviršijant nustatytos darbo laiko trukmės, ar už papildomų pareigų ar užduočių, nenustatytų pareigybės aprašyme ir suformuluotų raštu , mokamos priemokos už papildomą darbo krūvį. Konkretūs priemokų dydžiai nustatomi darbo sutartyje, sudarytoje su atitinkamu darbuotoju arba darbdavio įsakyme dėl papildomo darbo. Už darbą, kuris viršija įprastą darbuotojo darbo mastą neviršijant nustatytos darbo laiko trukmės, darbdavys moka darbuotojui ne mažiau, nei 10%  ir ne daugiau nei 30%  pareiginės algos pastoviosios dalies dydžio. Priemokų ir pareiginės algos kintamosios dalies suma negali viršyti 60 procentų pareiginės algos pastoviosios dalies dydžio.  
3.9.Konkrečius pareiginės algos pastoviosios dalies koeficiento ir pareiginės algos kintamosios dalies dydžius pagal detalizuotos darbo apmokėjimo nuostatų kriterijus nustato darbdavys  suderinęs su Profesine sajunga.
3.10.Metines veiklos užduotis, siektinus rezultatus ir jų vertinimo rodiklius darbuotojams  nustato ir kasmetinę veiklą vertina vadovas. 
3.11. Prieš priimdamas sprendimą dėl  priemokų, premijų ar kitokio papildomo apmokėjimo darbuotojui skyrimo, darbdavys privalo apie tai informuoti Profesinę sąjungą, nurodydamas ketinamų skirti  priemokų, premijų ar kitokio papildomo apmokėjimo dydį, finansavimo šaltinį ir faktinį bei teisinį pagrindą. Profesinei sąjungai pareikalavus, darbdavys privalo su Profesine sąjunga konsultuotis dėl šio ketinamo priimti sprendimą.
3.12. Už dvi pirmąsias darbuotojo ligos atveju dienas darbdavys moka 7 proc. ligos pašalpą.

4. DARBO IR POILSIO LAIKO SĄLYGOS

4.1.L/d. Žiburėlis“ nustatoma penkių darbo dienų savaitė su dviem poilsio dienomis.
Mokytojams/pedagogams, dirbantiems pagal ikimokyklinio ir priešmokyklinio ugdymo programas, nustatoma ne ilgesnė kaip 36 darbo dienas, meninio ugdymo mokytojų-ne ilgesnė kaip 26 darbo dienas, logopedui-ne ilgesnė kaip 27 valandų darbo laiko norma per savaitę. Kitiems l/d. „Žiburėlis“ darbuotojams nustatoma 40 darbo valandų savaitė, bet ne daugiau, kaip 48 val. Darbas virš nustatytos darbo laiko trukmės laikomas viršvalandiniu, jeigu kitaip nenustatyta darbuotojo darbo sutarties papildomose sąlygose.

4.2. Darbuotojai dirba pagal darbdavio sudarytą ir su Profsąjunga suderintą grafiką. Darbdavys pateikia darbo (pamainų) grafikus Profesinei sąjungai derinti ne vėliau, kaip likus 5 darbo dienoms iki jų pateikimo darbuotojams. Profesinė sąjunga per 3 darbo dienas turi teisę raštu pateikti motyvuotas pastabas dėl darbo (pamainų) grafikų, į kurias Darbdavys privalo atsižvelgti arba pateikti Profesinei sąjungai raštu motyvuotą atsisakymą į šias pastabas atsižvelgti. Jeigu po šios procedūros kylą darbdavio ir Profesinės sąjungos ginčas dėl darbo (pamainų) grafikų, šis ginčas neužkerta kelio darbdaviui pranešti apie darbo (pamainų) grafikus darbuotojams, tačiau Profesinė sąjunga turi teisę apie savo nesutikimo  su darbo (pamainų) grafikais motyvus informuoti tuo suinteresuotus darbuotojus, kurių teisės ar teisėti interesai dėl tokių darbo (pamainų) grafikų galimai yra ar gali būti pažeisti. 
4.3. Konkretus l/d. „Žiburėlis“ darbo laikas bei pertraukos pavalgyti ir pailsėti numatytos vidaus darbo tvarkos taisyklėse, taip pat Profsąjungos ir darbdavio patvirtintuose grafikuose. Darbo grafikai paskelbiami viešai ir iškabinami informaciniuose stenduose ne vėliau kaip prieš vieną savaitę iki jų įsigaliojimo.
4.4. Darbuotojų darbo (pamainų) grafikai gali būti keičiami tik nuo darbdavio valios nepriklausančiais atvejais, įspėjus darbuotoją prieš 3 darbuotojo darbo dienas. 
4.5. Ypatingais atvejais darbdavys gali pavesti darbuotojui budėti l/d. „Žiburėlis“ pasibaigus darbo dienai arba poilsio ar švenčių dienomis. Budėjimas lopšelyje-darželyje „Žiburėlis“ prilyginamas darbo laikui.
4.6. Už budėjimą per artimiausias 10 dienų suteikiamas laisvalaikis tokios pat trukmės kaip budėjimas l/d. „Žiburėlis“ arba, darbuotojui susitariant su darbdaviu, šis poilsio laikas gali būti pridedamas prie kasmetinių atostogų arba apmokama dvigubu valandiniu tarifiniu (mėnesiniu) atlygiu.   
4.7. Darbdavys atsakingas, kad darbuotojai turėtų maksimaliai leidžiamą ir jų pageidaujamą turėti darbo krūvį. Šiuo tikslu darbdavys vengia priimti naujus darbuotojus, jeigu atitinkamas darbo funkcijas atliekantys ar tinkamą kvalifikaciją turintys esami darbuotojai neturi maksimalaus leidžiamo ir pageidaujamo turėti darbo krūvio ir nėra jokių objektyvių priežasčių, dėl kurių šis papildomas darbas negalėtų būti pavedamas atlikti esamiems darbuotojams, taip padidinant jų darbo krūvį iki maksimaliai leidžiamo ir jų pageidaujamo turėti darbo krūvio. 
4.10. Darbo sutarties vykdymo metu darbuotojas, kurio darbo santykiai su darbdaviu trunka ne trumpiau kaip 2 metus, turi teisę pateikti prašymą raštu laikinai dirbti ne visą darbo laiką. Darbuotojo prašymas pakeisti darbo laiką, sutrumpinant darbo dieną iki 4 valandų per dieną, arba sumažinti darbo dienų skaičių iki 3 darbo dienų per darbo savaitę tenkinamas, jeigu jis pateiktas ne mažiau kaip prieš 30 dienų iki jo įsigaliojimo, o ne visą darbo laiką bus dirbama ne ilgiau kaip 1 metus. Pakartotinai prašyti nustatyti ne visą darbo laiką darbuotojas turi teisę tik išdirbęs pusę laikotarpio, kurį jis dirbo ne visą darbo laiką. Darbdavys gali atsisakyti tenkinti darbuotojo prašymą laikinai dirbti ne visą darbo dieną tik dėl svarbių priežasčių.
4.11. Darbuotojas, sulygęs dirbti ne visą darbo laiką, jeigu nesusitarta kitaip, ne dažniau kaip kartą per 6 mėnesius turi teisę prašyti pakeisti ne viso darbo laiko sąlygą. 
4.12. Darbuotojas, kuriam ne viso darbo laiko sąlyga buvo nustatyta vadovaujantis sveikatos priežiūros įstaigos išvada dėl darbuotojo sveikatos būklės, neįgalumo arba būtinybės slaugyti šeimos narį, taip pat nėščioji, neseniai pagimdžiusi ar krūtimi maitinanti darbuotoja, darbuotojas, auginantis vaiką iki trejų metų, ar darbuotojas, vienas auginantis vaiką iki 14 metų arba neįgalų vaiką iki 18 metų, grįžti dirbti viso darbo laiko sąlygomis turi teisę raštu įspėję darbdavį prieš vieną savaitę, išskyrus atvejus, kai darbdavys sutinka nesilaikyti šio termino. 
4.13. Darbuotojams, kurie augina neįgalų vaiką iki aštuoniolikos metų arba du ir daugiau vaikų iki dvylikos metų suteikiama viena papildoma poilsio diena per mėnesį arba sutrumpinamas darbo laikas dviem valandomis per savaitę, o darbuotojams, auginantiems tris ir daugiau vaikų iki dvylikos metų, suteikiamos dvi papildomos poilsio dienos per mėnesį arba atitinkamai sutrumpinamas darbo laikas keturiomis valandomis per savaitę. Už šias papildomas poilsio dienas yra mokamas jo vidutinis darbo užmokestis, tačiau jų nepanaudojus už jas nėra kompensuojama. 
4.14. Darbdavys, suderinęs su Profesine sąjunga, tvirtina sąrašą pareigybių, kurias užimantys darbuotojai dalį darbo funkcijų gali atlikti ne Darbovietėje, savo darbo laiką tvarkydami savo nuožiūra (t. y., pareigybių, kurioms gali būti taikomas lankstus darbo grafikas arba individualus darbo laiko režimas). Toks darbo laiko režimas gali būti taikomas darbuotojams, kurių darbo 

funkcijos gali būti tinkamai atliekamos darbuotojui fiziškai nebūdant darbovietėje. Jeigu šį kriterijų atitinka tik dalis darbuotojo darbo funkcijų, toks darbo laiko režimas gali būti taikomas tik tai darbuotojo darbo funkcijų daliai. Šalys susitaria, kad tokius kriterijus atitinka inžinieriaus-programuotojo, spec. pedagogų ir pagalbos mokiniui specialistų  bei nekontaktinės valandos. 
4.15. Mokytojų/pedagogų darbo laikas susideda iš dviejų dalių – kontaktinių ir nekontaktinių valandų. Šios dvi dalys turi aiškiai atsispindėti mokytojo darbo grafike. Papildomų valandų darbo funkcijos pagal savo pobūdį gali būti atliekamos ir darbo vietoje, ir namuose, bibliotekose ir kt. 
4.16. Darbuotojo išvykos su vaikais į keliones, renginius ar kitokių funkcijų atlikimas renginių metu, jeigu tai vyksta ne darbo grafike nurodytu darbo laiku, privalo būti žymima darbuotojo darbo laiko apskaitos žiniaraštyje, kaip darbuotojo dirbtas laikas, ir už šį darbo laiką LR DK nustatyta tvarka privalo būti apmokama arba suteikiamas papildomas poilsio laikas. 
4.17. Jeigu darbuotojas teisės aktuose nustatyta tvarka ir pagrindais yra nušalinamas nuo darbo, darbdavys nedelsiant apie tai informuoja Profesinę sąjungą; 
4.18. Darbuotojas neturi teisės be darbdavio sutikimo savo darbą pavesti atlikti kitam asmeniui. 
4.19. Darbuotojas, negalėdamas dėl kokių nors priežasčių atvykti į darbą, apie tai privalo informuoti darbdavį per vieną darbo dieną, o atsiradus galimybei – nedelsiant pateikti neatvykimo priežastį patvirtinantį dokumentą. Jeigu darbdavys neatvykimo priežastį 
patvirtinančią informaciją gali nustatyti kitais jam prieinamas būdais (pvz., naudojanti SODRA duomenimis), darbuotojas papildomus įrodymus privalo pateikti tik darbdaviui pareikalavus. 
4.20. Darbdavys privalo užtikrinti, kad darbovietės savivaldos organų (tarybų, metodinių grupių ir kt.), o taip pat ir darbdavio rengiami organizaciniai darbovietės susirinkimai, posėdžiai būtų rengiami darbuotojų darbo laiku. Jeigu tokie susirinkimai ar posėdžiai rengiami ne darbuotojo darbo laiku, už dalyvavimą šiuose susirinkimuose ar posėdžiuose 
darbuotojui apmokama kaip už viršvalandinį darbą arba suteikiamas papildomas poilsio laikas.
4.21. Jeigu darbuotojas savo nuožiūra tvarko visą savo darbo laiką ar jo dalį ar privalo pats tvarkyti savo dirbto darbo laiko apskaitą, darbdavys, suderinęs su Profesine sąjunga, nustato tokio darbo laiko apskaitos taisykles. 
5. ATOSTOGOS

5.1. Kasmetinių atostogų suteikimo grafiką darbovietėje sudaro darbdavys, suderinęs su Profesinę sąjunga. Kasmetinių atostogų suteikimo eilės sudarymas pradedamas ne vėliau, kaip vasario 28 dieną, o baigiamas kovo 01 dieną. Per šį laikotarpį darbuotojai turi teisę teikti individualius prašymus dėl kasmetinių atostogų suteikimo eilės, į kuriuos darbdavys privalo atsižvelgti, jeigu jų tenkinimas nesudaro nepateisinamų sunkumų darbovietės darbo organizavimui ir nesukelia nepateisinamų finansinių netekimų darbdaviui. Bet kuriuo atveju spręsdamas tokius darbuotojų prašymus, darbdavys negali pažeisti LR DK numatytų sąlygų, kurioms esant prioritetas dėl kasmetinių atostogų suteikimo eilės pirmiausia privalo būti teikiamas kitų darbuotojų pageidavimams. Jeigu darbuotojas nepateikia pageidavimų dėl kasmetinių atostogų suteikimo eilės, darbdavys kasmetines atostogas skiria laikydamasis LR DK reikalavimų. Kasmetinių atostogų suteikimo eilė yra sudaroma laikotarpiui nuo birželio 1 dienos iki rugsėjo 1 dienos. Kasmetinės atostogų suteikimo eilės vėlesni keitimai galimi tik darbuotojo ir darbdavio sutarimu arba jeigu darbuotojas to prašo remiantis svarbiomis priežastimis. Bet kuriuo atveju kasmetinių 
atostogų suteikimo eilės vėlesnis keitimas negali pažeisti kitų darbuotojų teisių ir teisėtų interesų, nebent jie su tuo raštu sutinka.
5.2. Be LR DK numatytų atvejų, nesuėjus šešiems nepertraukiamojo darbo mėnesiams, kasmetinės atostogos suteikiamos bendru darbdavio ir darbuotojo susitarimu.
5.3. Išimtinais atvejais (stažuotė, neišnaudotos atostogos vasaros metu, sanatorinis gydymas) atostogos gali būti suteikiamos mokslo metų eigoje bendru darbdavio ir darbuotojo susitarimu.
5.4. Atostoginiai išmokami ne vėliau kaip paskutinę darbo dieną prieš kasmetinių atostogų pradžią. Atostoginiai už atostogų dalį, viršijančią dvidešimt darbo dienų (jeigu dirbama penkias darbo dienas per savaitę) trukmę, darbuotojui mokami atostogų metu darbo užmokesčio mokėjimo tvarka ir terminais. Darbuotojo atskiru prašymu, suteikus kasmetines atostogas, atostoginiai mokami įprasta darbo užmokesčio mokėjimo tvarka. 
5.5. Nemokamas atostogos darbuotojui suteikiamos tik tuo atveju, jeigu darbuotojui nėra galimybės suteikti kitos rūšies atostogų. 

5.6. Kitais tikslais, esant svarbioms priežastims, neapmokamos atostogos iki 30 kalendorinių dienų pedagoginiams darbuotojams ir iki 60 kalendorinių dienų kitiems darbuotojams šalių susitarimu suteikiamos tais atvejais, jei tai netrukdo nepertraukiamam ugdymo procesui, o pageidaujantis atostogauti darbuotojas užtikrina savo darbo tęstinumą, šį klausimą suderinęs su darbdaviu.
5.7. Be LR DK numatytų atvejų, darbdavys privalo tenkinti darbuotojo prašymą suteikti ne trumpesnės, negu prašo darbuotojas, trukmės nemokamas atostogas, jeigu nemokamų atostogų prašoma: 
5.7.1. Dėl darbuotojo šeimos nario slaugos dėl ilgalaikės ligos; 
5.7.2. Darbuotojams dėl svarbių šeimyninių ar kitų aplinkybių - iki trisdešimt kalendorinių dienų. 
5.8. Darbuotojas, turintis teisę į atostogas vaikui prižiūrėti, iki vaikui sukanka treji metai, ir ketinantis šiomis atostogomis pasinaudoti ar grįžti į darbą joms nepasibaigus, apie tai raštu privalo įspėti darbdavį ne vėliau kaip prieš keturiolika kalendorinių dienų. 
5.9. Darbuotojas, turintis teisę į atostogas įvaikintam vaikui prižiūrėti ir ketinantis pasinaudoti šiomis atostogomis ar grįžti į darbą joms nepasibaigus, apie tai raštu privalo įspėti darbdavį ne vėliau kaip prieš tris kalendorines dienas. 
5.10. Darbuotojams, kurie mokosi pagal formaliojo švietimo programas, darbdavys teikia mokymosi atostogos laikydamasis LR DK reikalavimų. Darbuotojams, kurie dalyvauja 
neformaliojo suaugusiųjų švietimo programose ir dalyvavimas neformaliojo suaugusiųjų švietimo programoje yra susijęs su darbuotojo kvalifikacijos kėlimu ,suteikiamos  10 darbo dienų per metus mokymosi atostogos dalyvauti neformaliojo suaugusiųjų švietimo programose. Tokios atostogos suteikiamos informavus darbdavį ne vėliau kaip prieš dvidešimt darbo dienų. 
5.11. Darbuotojams, kurių darbo santykiai su darbdaviu tęsiasi ilgiau negu penkerius  metus, už mokymosi atostogas, nurodytas 4.30 p. ir trunkančias iki dešimt darbo dienų per vienus darbo metus, paliekamas darbuotojo vidutinis darbo užmokestis. 
5.12. Jeigu darbdavys uždelsė atsiskaityti už kasmetines atostogas, laikotarpis, už kurį buvo uždelsta atsiskaityti su darbuotoju, pridedamas prie jo kitų kasmetinių atostogų.

6. DARBUOTOJŲ SAUGOS IR SVEIKATOS PRIEMONĖS

6.1. Darbuotojui turi būti sudarytos tinkamos, saugios ir sveikatai nekenksmingos darbo sąlygos. 
6.2. Darbuotojo darbo vieta ir aplinka turi būti saugi, patogi ir nekenksminga sveikatai, įrengta pagal Darbuotojų saugos ir sveikatos norminių teisės aktų reikalavimus. 
6.3. Leidžiama naudoti tik techniškai tvarkingas darbo priemones, atitinkančias Darbuotojų saugos ir sveikatos norminių teisės aktų reikalavimus.
6.4. Jeigu darbo vieta tinkamai neparuošta, neatitinka sveikatos ir saugos darbe reikalavimų, kelia grėsmę darbuotojo sveikatai ir gyvybei, darbuotojas turi teisę atsisakyti dirbti ir nutraukti darbą. Apie tai informuojamas darbdavys bei  profsąjungos atstovai.
6.5. Pasitvirtinus darbuotojo pareikštoms pretenzijoms dėl blogų darbo sąlygų, už visą prastovos laikotarpį jam mokamas vidutinis jo darbo užmokestis.
6.6. Profsąjunga arba jos įgalioti atstovai turi teisę susipažinti su matavimų tyrimo rezultatais, dalyvauti atliekant matavimus ir savo iniciatyva bei lėšomis atlikti papildomus parametrų matavimus.
6.7. Tuo atveju, kai darbdavio iniciatyva atlikti matavimai, jų duomenys buvo klaidingi,  išlaidas, susijusias su papildomais parametrų matavimais lopšelyje-darželyje  „Žiburėlis“, apmoka darbdavys.
6.8. Kiekvienu atveju  nelaimingą atsitikimą tiria l/d. „Žiburėlis“ darbdavio įsakymu sudaryta komisija, kurios sudėtyje yra administracijos ir profsąjungos atstovai.
6.9. Darbdavys praneša profsąjungos vadovybei apie visus nelaimingus atsitikimus l/d. „Žiburėlis“.  Profsąjunga ir kitų organizacijų atstovai gali dalyvauti tiriant nelaimingų atsitikimų lpošelyje-darželyje „Žiburėlis“ priežastis.
6.10. Darbas ekstremaliomis situacijomis nustatomas atskiru darbdavio ir profsąjungos atstovų susitarimu.
6.11. Darbdavys organizuoja nemokamus skiepijimus nuo gripo, hepatito ir kitų potencialiai galimų užsikrėsti užkrečiamų ligų bonusinių dozių ribose.

6.12. Išlaidas už medicininę apžiūrą ir vidutinį darbo užmokestį darbuotojams už sugaištą medicinos apžiūros laiką apmokama darbdavio lėšomis. 


7. ŠALIŲ TARPUSAVIO INFORMAVIMO IR KONSULTAVIMOSI TVARKA

7.1. Darbdavys reguliariai, ne rečiau kaip kartą per kalendorinius metus (iki vasario                1 dienos) arba Profesinei sąjungai pareikalavus privalo teikti informaciją apie: 
7.1.1. ne visą darbo laiką dirbančius darbuotojus, nurodydamas darbuotojų, dirbančių ne visą darbo laiką, skaičių, užimamas pareigybes ir, jeigu profesijos grupėje yra daugiau negu du darbuotojai, darbo užmokesčio vidurkį pagal profesijų grupes ir lytį;
7.1.2. nuotolinio darbo būklę darbovietėje, nurodydamas taip dirbančių darbuotojų skaičių, užimamas pareigybes ir, jeigu profesijos grupėje yra daugiau negu du darbuotojai, darbo užmokesčio vidurkį pagal profesijų grupes ir lytį; 
7.1.3. terminuotų darbo sutarčių būklę darbovietėje, nurodydamas darbuotojų, dirbančių pagal terminuotas sutartis, skaičių, užimamas pareigybes ir, jeigu profesijos grupėje yra daugiau negu du darbuotojai, darbo užmokesčio vidurkį pagal profesijų grupes ir lytį; 
7.1.4. darbdavio būklę, struktūrą, galimus įstaigos ir jos padalinių užimtumo pokyčius, ypač iškilus grėsmei užimtumui, įskaitant informaciją apie darbuotojų skaičių, kategorijas, tarp jų ir laikinuosius darbuotojus, įvykusius ir planuojamus personalo pokyčius, galinčius turėti lemiamą reikšmę darbuotojų darbo sąlygoms ir daryti įtaką darbuotojų atleidimui iš darbo; 
7.1.5. įvykusius darbo užmokesčio pokyčius ir numatomas jo tendencijas; 
7.1.6. darbo laiko organizavimo ypatumus, įskaitant informaciją apie viršvalandinio darbo laiko trukmę ir jo organizavimo priežastis; 
7.1.7. darbuotojų saugos ir sveikatos priemonių, kurios padeda gerinti darbo aplinką, įgyvendinimo rezultatus; 
7.1.8. dabartinę ir galimą  įstaigos arba padalinių veiklos plėtrą ir ekonominę padėtį, įskaitant informaciją, pagrįstą  įstaigos finansinėmis ataskaitomis ir metiniu pranešimu (jeigu jos sudaromos); 
7.1.9. kitus klausimus, turinčius ypatingą svarbą ekonominei ir socialinei darbuotojų padėčiai.
7.2.Informaciją pagal Klaipėdos miesto ir apskrities profesinės sąjungos prašymą arba l/d. „Žiburėlis“ profsąjungos skyriaus prašymą, darbdavys pateikia per 7 dienas nuo tokio rašto gavimo dienos.
7.3. Darbdavys privalo informuoti Profesinę sąjungą ir su ja konsultuotis priimdamas sprendimus (vietinius norminius teisės aktus) dėl:
 - vidaus tvarkos taisyklių, nustatančių bendrąją tvarką Darbovietėje; 
 -  metines veiklos užduoties ir siektinų rezultatų  vertinimo rodiklių  darbuotojams nustatymo;
 -  darbuotojų kasmetinės veiklos vertinimo;  
 -  darbo apmokėjimo sistemos pakeitimų; 
 - naujų ugdymo programų/ procesų įvedimo tvarkos; 
 - informacinių ir komunikacinių technologijų naudojimo bei darbuotojų stebėsenos ir kontrolės darbo vietoje tvarkos; 
 - darbuotojų privataus gyvenimo apsaugą galinčių pažeisti priemonių nustatymo; 
 - darbuotojų asmens duomenų saugojimo politikos ir jos įgyvendinimo priemonių; 
- lygių galimybių politikos įgyvendinimo ir vykdymo priežiūros principų įgyvendinimo priemonių; 
 - įtampą (stresą)darbe mažinančių priemonių nustatymo;
 - kitų darbuotojų socialinei ir ekonominei padėčiai aktualių teisės aktų ir priemonių įgyvendinimo. Apie tokius būsimus sprendimus Profesinė sąjunga informuojama prieš dešimt darbo dienų iki planuojamo jų patvirtinimo. Ne vėliau kaip per 5 darbo dienas nuo informacijos gavimo dienos Profesinė sąjunga gali pareikalauti pradėti konsultacijas, kurios turi būti pradedamos ne vėliau kaip per tris darbo dienas nuo pareikalavimo ir trukti ne trumpiau kaip 5 darbo dienas nuo pirmos konsultavimosi dienos, nebent Šalys sutaria kitaip. 
7.4. Prieš priimdamas sprendimą dėl grupės darbuotojų atleidimo iš darbo, taip pat prieš priimdamas sprendimus, galinčius turėti esminės įtakos darbo organizavimui įstaigoje ir darbuotojų teisinei padėčiai, darbdavys privalo informuoti Profesinę sąjungą ir konsultuotis su ja 
dėl tokio sprendimo priežasčių bei teisinių, ekonominių ir socialinių  padarinių darbuotojams ir dėl numatytų priemonių galimiems padariniams išvengti arba jiems sušvelninti. 

7.5. Apie renkamo ar išrinkto į Profesinės sąjungos organą darbuotojo atleidimą Profesinė sąjunga informuojama raštu prieš tokį pat terminą, kaip ir atleidžiamas darbuotojas.

8. PROFESINIŲ SĄJUNGŲ VEIKLOS GARANTIJOS

8.1. Darbdavys pripažįsta profsąjungą kaip organizaciją ir vienintelį organą, atstovaujančią l/d. „Žiburėlis“ darbuotojus – profsąjungos narius derybose su juo ir išreiškiančius darbuotojų valią bei interesus.
8.2. Darbo, darbo užmokesčio, saugos darbe, ekonominius, socialinius ir kitus klausimus darbdavys sprendžia suderinęs su profsąjungos atstovais.
8.3. Darbdavys nemokamai suteikia profsąjungai ryšių priemones, patalpas, baldus, dokumentų, susijusių su l/d. „Žiburėlis“ veikla, kopijavimo paslaugas, salę profesinės sąjungos narių susirinkimams. 
8.4. Klaipėdos m. savivaldybės administracijos Finansų ir turto departamento Biudžetinių įstaigų centralizuotas apskaitos skyrius iš l/d. „Žiburėlis“ profsąjungos narių atskaito nario mokestį 1%  dydžio iš darbuotojų, kurie yra jų nariai, nuo priskaičiuoto atlyginimo. 
Atskaitymas vyksta pagal buhalterijai pateiktus narių prašymus. Pinigai pervedami į profsąjungos nurodytą sąskaitą banke.
8.5. Profesinės sąjungos valdymo organų nariai pareigas paprastai atlieka darbo metu. Tuo tikslu jie šių pareigų vykdymo laikui atleidžiami nuo darbo ne mažiau kaip 70 darbo valandų per metus, už šį laiką jiems paliekant jų vidutinį darbo užmokestį. Apie poreikį atlikti šias pareigas darbuotojas informuoją darbdavį iš anksto.       
Darbdavys, prieš tai su juo suderinus, leidžia profsąjungos nariams 6  dienas per metus dalyvauti profsąjunginio tobulinimosi seminaruose, paliekant vidutinį darbo užmokestį, o profsąjungos pirmininkui ar jo pavaduotojui vieną kartą per mėnesį vykdyti profsąjungos užduotis, paliekant vidutinį darbo užmokestį.
8.6. Profsąjungai suteikiama teisė kontroliuoti materialinių vertybių, vaikų maitinimo, paslaugų,  kitas socialinės rūpybos sritis bei darbo įstatymų laikymąsi.
8.7. KMAPS pirmininkas , tarybos nariai ir darbo inspektoriai turi teisę nekliudomai lankytis Klaipėdos l/d. „Žiburėlis“ ir susipažinti su dokumentais apie atstovaujamų darbuotojų darbo, darbo apmokėjimo, ekonomines ir socialines sąlygas.
8.8. Profesinė sąjunga gali darbo metu šaukti susirinkimus 2  kartus per metus patogiu laiku, tačiau užtikrinant, kad dėl to nenukentėtų darbovietės darbinė veikla. Susirinkimų, šaukiamų ne darbo metu skaičius, neribojamas. 
8.9. Darbdavys turi teisę dalyvauti viešuose Profesinės sąjungos organų susirinkimuose stebėtojo teisėmis. Profesinės sąjungos pirmininkas privalo dalyvauti darbdavio valdymo ir savivaldos organų, komitetų, komisijų posėdžiuose, susirinkimuose patariamojo teisėmis, jeigu ši Kolektyvinės sutartis ar LR DK nenumato Profesinės sąjungos atstovams daugiau teisių. Apie dalyvavimą minėtuose renginiuose darbdavys įsipareigoja informuoti iš anksto  ( prieš 3 darbo dienas).
8.10. Susirinkimai, posėdžiai, pasitarimai ir kitos priemonės, į kurias profsąjungos aktyvą kviečia darbdavys, įskaitomas į bendrą darbo laiką, apmokant vidutiniu atlyginimu.
8.11.Darbuotojams, išrinktiems į etatines profsąjungos bei kitas profsąjungų valdymo struktūras, pasibaigus įgaliojimams, suteikiamas pirmesnis darbas, o jei jo nėra – lygiavertis darbas l/d „Žiburėlis“  arba, darbuotojui sutikus, darbdavių susitarimu kitoje ugdymo įstaigoje.
8.12. Darbdavys savo iniciatyva ar valia atleisdamas iš darbo darbuotoją-profsąjungos narį, turi gauti išankstinį profesinės sąjungos renkamo organo sutikimą. Profesinė sąjunga privalo darbdaviui per 20 darbo dienų duoti motyvuotą atsakymą.
8.13. Darbuotojas, išrinktas į l/d. „Žiburėlis“ profsąjungos skyriaus pirmininko pareigas, tarybą, revizinę komisiją ir kitus profsąjungų renkamus organus , negali būti atleistas iš darbo darbdavio iniciatyva arba darbdavio valia be išankstinio profesinės sąjungos renkamo organo ir jam netaikomas Lietuvos Respublikos Darbo kodekso 168 straipsnis. Tokiam darbuotojui negali būti keičiamos jo darbo sąlygos, negavus profsąjungos renkamojo organo sutikimo.
8.14. Darbdavys, kartu su profsąjungos atstovais, lygiais pagrindais sudaro komisiją konsultacijoms bei atleidžiamų iš darbo darbuotojų kandidatūroms svarstyti.

8.15. Informaciją pagal Klaipėdos miesto ir apskrities profsąjungos prašymą arba l/d. „Žiburėlis“ profsąjungos skyriaus prašymą, darbdavys pateikia per  7 dienas nuo tokio rašto gavimo datos.

9. ŠALIMS SVARBIOS  DARBO, EKONOMINĖS  IR  SOCIALINĖS 
SĄLYGOS BEI  GARANTIJOS

9.1. Darbdavys įsipareigoja pagal galimybes remti darbuotojų kultūrinę, sportinę ir turistinę veiklą, sudaryti sąlygas darbuotojų poilsiui, bei galimybę šiais tikslais naudoti darbdavio patalpas ir inventorių (pvz., skirti sporto salę ir kitas patalpas, leisti naudotis sporto, multimedijos ir kitu inventoriumi ir pan.). 
9.2. Darbdavys sudaro sąlygas savo darbuotojų mokymui ir švietimui. Tam su darbdaviu suderintu laiku jiems turi būti suteikiamos ne mažiau kaip penkios darbo dienos per metus. 
Už šį laiką jiems paliekamas vidutinis darbo užmokestis. Apie poreikį išvykti šiuo tikslu darbuotojas informuoja darbdavį ne vėliau kaip prieš 5 darbo dienas. 
9.3. Darbdavys įsipareigoja pagal galimybes investuoti į darbuotojų mokymą; 
9.4. Darbdavys pripažįsta darbuotojų teisę daryti karjerą, keisti darbą ar darbų apimtį, tobulėti ir kelti savo profesinius įgūdžius bei kvalifikaciją. 
9.5. Darbdavys darbuotojams sudaro sąlygas kelti kvalifikaciją ar persikvalifikuoti. Darbdavys pagal galimybes apmoka kvalifikacijos kėlimo ar persikvalifikavimo išlaidas. 
Pedagogai/mokytojai  per kalendorinius metus turėtų tobulintis ir kelti savo kvalifikaciją bei profesinius sugebėjimus ne mažiau kaip 30 akademinių valandų. 
9.6. Darbdavys įsipareigoja sukurti tokią darbo aplinką, kurioje darbuotojas ar jų grupė nepatirtų priešiškų, neetiškų, žeminančių, agresyvių, užgaulių, įžeidžiančių veiksmų, kuriais kėsinamasi į atskiro darbuotojo ar jų grupės garbę ir orumą, fizinį ar psichologinį asmens neliečiamumą ar kuriais siekiama darbuotoją ar jų grupę įbauginti, sumenkinti ar įstumti į beginklę ir bejėgę padėtį. 
9.7. Darbuotojas privalo saugoti darbdavio turtinius ir neturtinius interesus. Darbuotojas privalo naudotis darbdavio perduotomis darbo priemonėmis, turtu, taip pat lėšomis pagal jų tikslinę paskirtį ir taupiai. Darbdavys turi teisę nustatyti jam priklausančių ir darbuotojui perduotų darbo priemonių, turto ar lėšų naudojimo tvarką.
9.8. Darbuotojo darbdavio naudai ar jo nurodymu sukurti autorių teisių objektai darbdavio turi būti saugomi ir už jų panaudojimą tokiam darbuotojui atlyginamą.
9.9. Moterims, auginančioms vaikus namuose iki jiems sueis 3 metai, paliekama darbo vieta, socialinės ir ekonominės garantijos Klaipėdos l/d. „Žiburėlis“.
9.10. Mirus darbuotojo šeimos nariui (motinai, tėvui, vaikui, vyrui, žmonai),  darbuotojui skiriama  300 € dydžio pašalpa. 
9.12. Mirus l/d. „Žiburėlis“ darbuotojui, jo artimiesiems skiriama 300 € dydžio pašalpa, 9.13. Nutraukiant darbo sutartį su darbuotoju, sulaukusiu pensijinio amžiaus, arba dėl sveikatos pablogėjimo,  jam išmokama  pagal Darbo kodeksą dviejų jo vidutinio darbo užmokesčių dydžio išeitinę išmoką, o jeigu darbo santykiai tęsiasi trumpiau negu vienus metus, – vieno jo vidutinio darbo užmokesčio dydžio išeitinę išmoką, pašalpa.
9.14. Klaipėdos l/d. „Žiburėlis“ darbuotojams-profsąjungos nariams organizuojamos kelionės, ekskursijos ar kiti laisvalaikio renginiai.
9.15. Atsižvelgiant į darbuotojo nuopelnus lopšeliui-darželiui „Žiburėlis“, esant sunkiai jo materialinei padėčiai, pašalpų skirstymo komisijos, sudarytos iš profsąjungos narių ir administracijos atstovų nutarimu, darbdavys gali išmokėti darbuotojui   100 € dydžio pašalpą. 

10. KOLEKTYVINĖS SUTARTIES VYKDYMO, 
KEITIMO, PILDYMO TVARKA

10.1. Kolektyvinė sutartis įsigalioja jos pasirašymo dieną ir galioja tol kol nesudaroma kita kolektyvinė sutartis arba ji nenutraukiama. 
10.2. Kolektyvinė sutartis galioja neterminuotai, su teise papildyti. 
10.3. Jeigu Šalys laikosi Kolektyvinės sutarties, vienašališkai ją nutraukti negalima. Kolektyvinę sutartį vienašališkai nutraukti Šalis gali tik jeigu darbo ginčą nagrinėjantis subjektas nustato 
Kolektyvinės sutarties pažeidimą. Tokio pažeidimo faktu, kaip Kolektyvinės sutarties nutraukimo pagrindu, negali remtis Šalis, kuri šį pažeidimą ir padarė.

10.4. Kolektyvinė sutartis sudaroma raštu trimis egzemplioriais, po vieną egzempliorių kiekvienai iš Šalių. Trečias egzempliorius taip pat perduodamas Profesinei sąjungai ir yra skirtas Kolektyvinės sutarties registravimui Kolektyvinių sutarčių registre. 
10.5. Profesinė sąjunga (o jai to nedarant – Darbdavys) privalo LR DK nustatyta tvarka pateikti Kolektyvinę sutartį registravimui Kolektyvinių sutarčių registre. Šią registraciją 
privaloma atlikti per 10 dienų nuo Kolektyvinės sutarties pasirašymo dienos. Šią registraciją privaloma pakartoti, kai pasibaigus Kolektyvinės sutarties galiojimo terminui ji pratęsiama naujam terminui. 
10.6. Kolektyvinės sutarties vykdymą kontroliuoja Šalys. Ne mažiau kaip du kartus per kalendorinius metus Šalių atstovai susirinkimo metu aptaria Kolektyvinės sutarties vykdymą. Jeigu Šalys nesusitaria kitaip, vienas susirinkimas rengiamas sausio, o kitas – rugsėjo mėnesiais. 
10.7. Bet kokie Kolektyvinės sutarties nuostatų aiškinimai tampa Kolektyvinės sutarties sudėtine dalimi, jeigu jie yra išdėstyti raštu ir pasirašyti abiejų Šalių.
10.8. Visi Kolektyvinės sutarties priedai, papildymai ir pataisymai sudaromi tik raštu ir sudedamoji Kolektyvinės sutarties dalis ir turi tokią pačią galią kaip Kolektyvinė sutartis.


11. BAIGIAMIEJI NUOSTATAI


11.1. Klaipėdos lopšelio-darželio „Žiburėlis“ profsąjungos narių kolektyvo susirinkime 

šiai sutarčiai pritarta 2019 m. vasario 27 d.  protokolas Nr.  V9-1  ir  susirinkimo įpareigoti pasirašė Edvardas Šalkauskas – Klaipėdos miesto ir apskrities (KMAPS) pirmininkas, Tatjana Lapickaja - lopšelio-darželio „Žiburėlis“ Klaipėdos miesto ir apskrities profesinės sąjungos skyriaus pirmininkė bei administracijos vardu – Tamara Čiulanova, Klaipėdos lopšelio-darželio „Žiburėlis“ direktorė.
11.2. Kolektyvinė sutartis tarp Klaipėdos l/d. „Žiburėlis“ darbuotojų, kuriuos atstovauja profsąjunga, iš vienos pusės ir darbdavio, kuriam atstovauja direktorė, iš kitos pusės, sudaryta, galioja  darbdaviui ir visiems įstaigos darbuotojams. 
11.3. L/d. „Žiburėlis“ savininko, jo pavaldumo, steigėjo ar pavadinimo pakeitimo, lopšelio-darželio „Žiburėlis“ sujungimo, padalijimo ar prijungimo atveju prie kitos ikimokyklinio ugdymo įstaigos, ši kolektyvinė sutartis galioja Klaipėdos lopšelio-darželio „Žiburėlis“ teisių perėmėjams.
11.4. Kolektyvinė sutartis neterminuota ir galioja iki naujos sutarties pasirašymo.
 

Darbdavio vardu  pasirašo:

Klaipėdos lopšelio-darželio „Žiburėlis“ 
direktorė Tamara Čiulanova                                                   ______________________
        A.V.      

Profesinės sąjungos vardu pasirašo:

Klaipėdos miesto ir apskrities
profesinės sąjungos pirmininkas 
Edvardas Šalkauskas                                                             _______________________
                                                       
                                                                              A.V.
Lopšelio-darželio „Žiburėlis“ Klaipėdos  
miesto ir apskrities profesinės sąjungos 
skyriaus  pirmininkė  Tatjana Lapickaja                               _______________________           
                                                                             A.V.                                                                                                      
